**Valintakriteerit**

Joka vuosi opistoon hakee yli 250 nuorta. Opiskelupaikkoja on noin 150 nuorelle. Valitsemme opiskelijat hakijoiden joukosta tiettyjen valintakriteerien perusteella.

Perinteisesti valintaan on vaikuttanut enimmäkseen koulumenestys. Haluamme ottaa myös muita seikkoja huomioon, ja siksi hakulomakkeessa on runsaasti erilaisia kysymyksiä. Olemme havainneet, että joissakin tapauksessa olisi hyvä saada lisätietoa hakijasta, ja sen takia lähetämme tänä keväänä kaikille hakijoille lisäselvityslomakkeen. Lomake lähetetään toukokuun toisella viikolla.

Lisäselvityslomakkeessa hakija voi tuoda esille harrastuneisuuttaan eri asioissa sekä opiskelumotivaatiota. Hakija voi myös kuvailla, miksi hän olisi sopiva ja sopeutuvainen opistolainen. Hakija sekä hänen huoltajansa voivat myös kirjoittaa erityissyistä, joiden takia opistovuosi olisi hakijalle tärkeä juuri nyt. Näillä kaikilla asioilla on merkitystä tulevia opiskelijoita valittaessa. Siksi pyydämmekin, että hakija vastaa kaikkiin kysymyksiin huolellisesti.

Hakija saa lisäpisteitä, jos hän on hakenut aikaisemmin opistoon tai jos on opiskellut peruskoulun jälkeen muualla.

Jos käyttäytymisen numero on alle 7, syy tähän selvitetään.

**Linjakohtaiset kriteerit**

**Global Communication Program**

Valintaan vaikuttaa kielten sekä historian ja yhteiskuntaopin numerot. Englannin numeron täytyy olla vähintään 8. Valinnaisista kieliopinnoista saa lisäpisteitä.

**Kansainvälisyyslinja**

Valinta suoritetaan peruskoulun todistuksen lukuaineiden (äidinkieli ja kirjallisuus, toinen kotimainen kieli, vieraat kielet, uskonto, historia, yhteiskuntaoppi, matematiikka, fysiikka, kemia, biologia, terveystieto ja maantieto) keskiarvon perusteella.

**Kädentaitojen linja**

Valintaan vaikuttaa todistuksen keskiarvo. Kotitalouden, tekstiilityön ja kuvataiteen numeroita painotetaan.

**Musiikkilinja**

Valintaan vaikuttaa kaikkien aineiden keskiarvo. Musiikin sekä valinnaisten musiikkikurssien numeroita painotetaan. Hakija saa lisäpisteitä musiikkiopinnoista ja tutkinnoista.

**Peruskouluopintojen linja**

Valinta suoritetaan peruskoulun todistuksen lukuaineiden (äidinkieli ja kirjallisuus, toinen kotimainen kieli, vieraat kielet, uskonto, historia, yhteiskuntaoppi, matematiikka, fysiikka, kemia, biologia, terveystieto ja maantieto) keskiarvon perusteella. Jos keskiarvo on yli 8, pyydämme hakemaan muille linjoille. Jos olet hakenut toissijaisesti jollekin toiselle linjalle, olet mukana sen linjan opiskelijavalinnassa.

**Teknisten taitojen linja**

Valintaan vaikuttaa todistuksen keskiarvo. Teknisen työn numeroa painotetaan.

**Tämän kevään opiskelijavalinta**

Noin puolet opiskelupaikoista täytetään hakulomakkeessa ja lisäselvityslomakkeessa olevien tietojen perusteella. Loput paikat täytetään pistejärjestyksessä linjakohtaisten kriteereiden perusteella. Ilman opiskelupaikkaa jäävät hakijat ovat varasijoilla. Heille ilmoitetaan mahdollisista vapautuvista opiskelupaikoista.

Hakuvaiheen jälkeen hakijoille ei eritellä valintaperusteita, jotka ovat mahdollisesti vaikuttaneet opiskelupaikan saamiseen tai varasijoille jäämiseen.

Hakija voi vaihtaa linjavalintaansa hakuvaiheen loppuun, eli 7.5. asti. Jos haluat muuttaa linjavalintaa, ota yhteys opiston toimistoon toimisto@jamsanopisto.fi.